J. Kužma, poslanec: (2001-09-04):
I. Presperín, podpredseda NR SR: Ďakujem. V rozprave ďalej vystúpi pán poslanec Peter Baco. Pán poslanec Baco. Pán poslanec Baco. (Reakcia z pléna.) Ďalej v rozprave vystúpi pán poslanec Klemens. J. Klemens, poslanec: Vážený pán predsedajúci, vážené kolegyne a kolegovia, účelom predloženého návrhu novely zákona č. 229/1991 Zb., ktorý predkladá kolega Palko, je umožniť, aby pozemky zoštátnené na základe zákona č. 169/1949 Zb. o vojenských obvodoch sa vrátili pôvodným vlastníkom, resp. ich dedičom. Touto novelou zákona sa zároveň navrhuje termín na uplatnenie nároku oprávnenou osobou, a to do 31. 3. 2002, a súčasne sa ustanovuje, že zápis vlastníckeho práva do katastra nehnuteľností na nového vlastníka bude realizovaný poznámkou. Z dôvodovej správy v predkladanej novele zákona nepriamo vyplýva, že táto novela zákona by sa mala týkať len Vojenského obvodu Javorina, to je cca 30 000 pôvodných vlastníkov severného Spiša. Pokiaľ by sa novela zákona skutočne týkala len obvodu Javorina, problém praktickej realizácie pôvodným vlastníkom, resp. ich dedičom, by mohol byť vyriešený, lebo, pokiaľ viem, prišlo zatiaľ len k ústnej dohode, ale všetko smeruje aj k dohode písomnej, k uvoľneniu vojenského priestoru Javorina v prospech oprávnených osôb. Z predloženej novely zákona však vyplýva, že návrh sa týka všetkých oprávnených osôb, ktorých nehnuteľnosti prešli na štát na základe zákona č. 169/1949 Zb. Týka sa teda nehnuteľností nielen Vojenského obvodu Javorina, ale aj všetkých ostatných vojenských obvodov v rámci Slovenskej republiky, a to Záhorie, Lešť a Valaškovce. Dovoľujem si upozorniť, že predmetný návrh novely je v rozpore so zákonom č. 281/1997 Z. z. o vojenských obvodoch, v ktorých § 5 určuje, že nehnuteľnosti a práva k nim vrátane vôd na území vojenského obvodu môžu byť iba vo vlastníctve štátu. V tomto zákone je stanovená aj povinnosť ministerstva obrany do roku 2012 majetkovoprávne vysporiadať vo vojenských obvodoch tie pozemky, ktoré nie sú vo vlastníctve štátu. Z daného vyplýva, že pokiaľ návrh novely pána poslanca Palka schválime, nastane povinnosť štátu vydať pozemky vo vojenských obvodoch oprávneným vlastníkom, ale následne ich do roku 2012 opäť majetkovoprávne vysporiadať. Ak súčasná výmera pozemkov vo vojenských obvodoch na území Slovenskej republiky je viac než 80 000 hektárov a vyčíslené náklady na výkup doteraz majetkovo nevysporiadaných pozemkov vo Vojenskom obvode Javorina od obcí predstavujú sumu 1,5 mld. korún, potom náklady na majetkovoprávne vysporiadanie všetkých pozemkov, ktoré by boli vydané oprávneným vlastníkom, by mohli dosiahnuť sumu viac ako 10 mld. korún, čo by znamenalo neúmerné zvýšenie výdavkovej časti štátneho rozpočtu. Spomínam to preto, že nie je pravdivý údaj uvedený v dôvodovej správe, podľa ktorej predkladaná novela zákona nebude vyžadovať finančné prostriedky zo štátneho rozpočtu. Dovolím si pripomenúť, že prevod majetku na štát na základe zákona č. 169/1949 Zb. bol vykonaný v súlade s vtedy platnými zákonmi vo verejnom záujme a v záujme obrany republiky. S vlastníkmi nehnuteľností bolo v zmysle § 11 zákona č. 169/1949 vykonané rokovanie o určení spôsobu a výšky náhrady. V prípade, že k dohode nedošlo, rozhodol o výške náhrady okresný úrad na základe vtedy platných cenových predpisov, ktoré platili plošne pre všetky rezorty republiky, teda nielen pre prípad zriaďovania Vojenského obvodu Javorina. Preto nie je možné konštatovať, že náhrady na nehnuteľnosti vo Vojenskom obvode Javorina boli neprimerané, tak ako sa uvádza v dôvodovej správe. Vážené kolegyne a kolegovia, okrem týchto výhrad, ktoré som uviedol, je predložený poslanecký návrh kolegu Palka v rozpore aj s ustanovením § 38 katastrálneho zákona č. 162/1995 Z. z., podľa ktorého má poznámka len informačný charakter, teda poznámkou sa zásadne nemôžu meniť vlastnícke vzťahy. Zmena vlastníckych vzťahov sa môže realizovať len záznamom v zmysle § 34 citovaného zákona č. 162/1995, a to na základe dohody o vydaní príslušnej nehnuteľnosti oprávnenej osobe. Preto návrh predloženej novely ustanovenia § 9 ods. 6 zákona, že zápis vlastníckych práv prevádzanej nehnuteľnosti sa bude realizovať do katastra nehnuteľností poznámkou, je scestný. Na záver chcem dodať, že prijatím tejto novely zákona č. 229/1991 Zb. o navrhovanom znení porušíme nielen doteraz platnú úpravu vlastníckych vzťahov k pôde a inému poľnohospodárskemu majetku, ale porušíme i doteraz platný zákon č. 281/1997 o vojenských obvodoch, ako i katastrálny zákon č. 162/1995. V neposlednom rade prijatie tejto novely by mohlo mať vplyv na výcvik všetkých druhov vojsk Armády Slovenskej republiky, a tým aj možný negatívny dosah na integráciu Slovenskej republiky do štruktúr NATO. Preto navrhovanú novelu zákona ja i moji kolegovia z radov SDĽ nepodporíme. Ďakujem za pozornosť. I. Presperín, podpredseda NR SR: Pán poslanec, na vaše vystúpenie v rozprave s jednou faktickou poznámkou pán poslanec Kužma. Končím možnosť ďalších uplatnení faktických poznámok. Prosím.